### NN 153/2025 (17.12.2025.), Pravilnik o izmjenama i dopunama Pravilnika o sanaciji investicijskih društava

HRVATSKA AGENCIJA ZA NADZOR FINANCIJSKIH USLUGA

2291

Na temelju članka 8. stavka 20., članka 25. stavka 5., članka 26. stavka 7. i članka 58. stavka 4. Zakona o sanaciji kreditnih institucija i investicijskih društava (»Narodne novine«, 146/20, 21/22, 27/24 i 145/24), Hrvatska agencija za nadzor financijskih usluga, na sjednici Upravnog vijeća održanoj 9. prosinca 2025. godine donosi

PRAVILNIK

O IZMJENAMA I DOPUNAMA PRAVILNIKA O SANACIJI INVESTICIJSKIH DRUŠTAVA

Članak 1.

U Pravilniku o sanaciji investicijskih društava (»Narodne novine«, 100/22), u članku 1. točki 6. riječi: »stavka 3.« brišu se.

Članak 2.

Članak 2. mijenja se i glasi:

»(1) Hrvatska agencija za nadzor financijskih usluga je u skladu s člankom 8. stavkom 1. točkom b) Zakona o sanaciji kreditnih institucija i investicijskih društava sanacijsko tijelo za investicijsko društvo, grupu investicijskih društava i financijsku instituciju za koje je nadležna.

(2) Odredbe ovog Pravilnika primjenjuju se u dijelu izvršavanja ovlasti Hrvatske agencije za nadzor financijskih usluga nad investicijskim društvom sa sjedištem u Republici Hrvatskoj kojem je, u skladu s odredbama Zakona o tržištu kapitala, izdala odobrenje za rad.«.

Članak 3.

U članku 3. točke 2. i 3. mijenjaju se i glase:

»2. Zakon je Zakon o sanaciji kreditnih institucija i investicijskih društava (»Narodne novine«, broj 146/20, 21/22, 27/24 i 145/24)

3. Zakon o tržištu kapitala je Zakon o tržištu kapitala (»Narodne novine«, broj 65/18, 17/20, 83/21, 151/22, 85/24 i 126/25)«.

Iza točke 11. briše se točka i dodaje se točka 12. koja glasi:

»12. subjekt planiran za likvidaciju je pravna osoba sa sjedištem u Europskoj uniji za koju grupni sanacijski plan ili, ako je riječ o subjektu koji nije dio grupe, individualni sanacijski plan predviđa provođenje redovnog postupka zbog insolventnosti, kao i subjekt unutar sanacijske grupe koji nije sanacijski subjekt, za koji grupni sanacijski plan ne predviđa izvršavanje ovlasti za smanjenje vrijednosti i pretvaranje.«.

Članak 4.

U članku 13. stavku 1. riječ: »prihvatljiva« zamjenjuje se riječju: »prihvatljivo«.

Iza stavka 2. dodaje se stavak 3. koji glasi:

»(3) Investicijsko društvo iz stavka 2. ovoga članka u skladu sa člankom 4. stavkom 2. točkom 117.a Zakona i člankom 3. stavkom 1. točkom 12. ovoga Pravilnika smatra se investicijskim društvom kao subjektom planiranim za likvidaciju.«.

Članak 5.

U članku 14. točka 7. briše se.

Dosadašnja točka 8. sada postaje točka 7.

Članak 6.

U članku 16. stavak 2. mijenja se i glasi:

»(2) U smislu stavka 1. ovoga članka smatra se da je nastupila značajna promjena ako se stvori potreba promjene preferirane sanacijske strategije ili nakon što Hanfa utvrdi da investicijsko društvo, u skladu s odredbama Delegirane uredbe Komisije (EU) br. 2019/348, više nije prihvatljivo za pojednostavljene obveze.«.

Članak 7.

Naziv glave V. mijenja se i glasi: »V. MINIMALNI ZAHTJEV ZA REGULATORNI KAPITAL I PODLOŽNE OBVEZE, IZVJEŠTAVANJE I JAVNA OBJAVA«

Članak 8.

Članak 17. mijenja se i glasi:

»(1) Visina minimalnog zahtjeva za regulatorni kapital i podložne obveze (u nastavku teksta: minimalni zahtjev) za investicijsko društvo koje je sanacijski subjekt, kada se izračunava u skladu s člankom 12.a stavkom 2. točkom a. Uredbe (EU) br. 806/2014, po svom iznosu jednaka je zbroju zahtjeva koji je to investicijsko društvo dužno održavati u skladu s člankom 11. stavkom 1. Uredbe (EU) 2019/2033 i dodatnoga kapitalnog zahtjeva koji mora održavati u skladu s rješenjem Hanfe donesenim u skladu s člankom 205. stavkom 2. točkom 1. Zakona o tržištu kapitala.

(2) U slučaju kada je investicijsko društvo subjekt planiran za likvidaciju, u skladu s odredbama članka 26. stavka 6. Zakona, Hanfa za takvo investicijsko društvo ne određuje minimalni zahtjev.

(3) Iznimno od stavka 2. ovoga članka, u skladu s člankom 26. stavkom 7. Zakona Hanfa može procijeniti je li za investicijsko društvo kao subjekt planiran za likvidaciju opravdano odrediti minimalni zahtjev na pojedinačnoj osnovi u iznosu koji je viši od iznosa dostatnog za pokriće gubitaka iz članka 26. stavka 2. točke 1. Zakona, posebno uzimajući u obzir mogući utjecaj na financijsku stabilnost i na rizik širenja negativnih posljedica na financijski sustav.

(4) U slučaju iz stavka 3. ovoga članka, u skladu s člankom 31.a Zakona, investicijsko društvo kao subjekt planiran za likvidaciju ispunjava minimalni zahtjev pomoću regulatornog kapitala, kako je propisano u stavku 1. ovoga članka.«.

Članak 9.

Članak 18. zajedno s naslovom iznad njega mijenjaju se i glase:

»Održavanje minimalnog zahtjeva, izvještavanje i javna objava

Članak 18.

(1) Investicijsko društvo iz članka 17. stavka 1. ovoga Pravilnika dužno je kontinuirano održavati zahtjev iz tog stavka ovoga Pravilnika, koristeći se isključivo instrumentima i stavkama regulatornoga kapitala u skladu sa Zakonom o tržištu kapitala i Uredbom (EU) 2019/2033, a investicijsko društvo iz članka 17. stavka 4. ovoga Pravilnika dok Hanfa ne odredi da to investicijsko društvo više nije u obvezi računati minimalni zahtjev.

(2) Investicijsko društvo iz stavka 1. ovoga članka dužno je na osnovu članka 39. stavka 1. Zakona, a u skladu s člankom 1. točkom (c), člankom 2. stavkom 1. točkom (c), člankom 9. stavkom 6. točkom (a) Provedbene uredbe Komisije (EU) br. 2021/763, dostaviti Hanfi izvješće o izračunatom minimalnom zahtjevu sa stanjem na 31.12. godine koja prethodi godini u kojoj se dostavlja izvješće koje sadrži stupac 0010 obrasca M 02.00 – Kapacitet i sastav MREL-a i TLAC-a (sanacijske grupe/subjekti) (TLAC1) iz Priloga I, Izvješćivanje o minimalnom zahtjevu za regulatorni kapital i prihvatljive obveze, za Regulatorni kapital i prihvatljive obveze (retci 0010 do 0060 i 0400) te navedene podatke javno objaviti na službenim stranicama investicijskog društva.

(3) U slučaju kada je investicijsko društvo subjekt planiran za likvidaciju iz članka 17. stavka 2. ovoga Pravilnika nije dužno dostaviti izvješće o izračunatom minimalnom zahtjevu iz stavka 2. ovoga članka, niti te podatke javno objaviti na službenim stranicama investicijskog društva.

(4) Iznimno od stavaka 1. i 2. ovoga članka, u skladu s člankom 39. stavkom 9. Zakona, za investicijsko društvo iz članka 17. stavka 4. ovoga Pravilnika Hanfa rješenjem može propisati drugačiju učestalost obveza izvješćivanja i objavljivanja informacija iz Provedbene uredbe Komisije (EU) br. 2021/763.«.

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-12/01
 Urbroj: 326-01-70-72-25-1
 Zagreb, 9. prosinca 2025.

Predsjednik
 Upravnog vijeća
 dr. sc. Ante Žigman, v. r.